
ABSTRACT

Camerele legislative şi parlamentul în întregul său constituie organisme colegiale formate din numeroşi membri, care adoptă textele legislative în cadrul sesiunilor plenare. 


În scopul desfăşurării în bune condiţiuni a activităţii parlamentare, pentru ca proiectele de legi, deciziile, hotărârile să fie examinate şi pregătite pentru dezbatere şi aprobare în mod corespunzător, se organizează, de asemenea, structuri restrânse de lucru (care sunt parţiale şi închise). Organizarea internă a deputaţilor/senatorilor s-a concretizat în înfiinţarea de comitete, grupuri, comisii, birouri etc. Structurile interne de lucru sunt organizate şi îşi desfăşoară activitatea potrivit regulamentului fiecărei Camere legislative. Acestea sunt alese/numite/formate de către fiecare Cameră, fără intervenţia Executivului. Organizarea internă intră prin excelenţă în competenţa parlamentului, fiind guvernată de principiul autonomiei organizatorice a acestuia. 


Structurile interne parlamentare exprimă proporţional configuraţia politică a parlamentului/Camerelor legislative. Partidelor politice parlamentare (care au obţinut numărul legal de mandate după desfăşurarea alegerilor generale) li se oferă posibilitatea de a-şi constitui grupurilor politice parlamentare proprii, care, în cele mai multe sisteme constituţionale democratice, au un statut oficial. 


În aprecierea rolului grupurilor parlamentare trebuie să se ia în consideraţie faptul că partidele reprezintă resortul esenţial al unui regim parlamentar. Partidele politice, ca instrumente de exprimare a voinţei populare, urmăresc, în lupta electorală, trimiterea unui număr cât mai mare de reprezentanţi în parlament. Prezenţa reprezentanţilor partidelor politice se manifestă în interiorul Camerelor legislative prin formarea grupărilor politice (grupuri, cluburi, fracţiuni etc.) care reunesc parlamentari ai aceluiaşi partid sau care promovează aceleaşi idei, fiind grupaţi (în principal) pe criteriul afinităţilor politice.


Apartenenţa la grupurile parlamentare este, în general, un drept-opţiune şi nu o obligaţie pentru fiecare deputat/senator, care se poate înscrie sau nu într-un astfel de grup. Acest drept decurge din faptul că deputaţii şi senatorii sunt independenţi, sunt aleşi şi răspund cu precădere în faţa alegătorilor, potrivit regulilor mandatului reprezentativ.  


Din cele de mai sus rezultă unele consecinţe privind grupurile parlamentare. Astfel, statutul unui partid poate să prevadă obligaţia membrilor săi de a adera la grupul parlamentar partidului; nerespectarea acestei obligaţii nu are ca efect anularea mandatului obţinut de candidatul partidului respectiv. De asemenea, un partid poate exclude din rândurile sale un deputat/senator pentru indisciplină, dar sancţiunea se referă în exclusivitate la apartenenţa la partid, neavând nici un efect asupra mandatului de parlamentar. Excluderea din grupul parlamentar poate fi decisă numai de către membrii acestuia.


Membrii independenţi sunt membri ai parlamentului care, în urma alegerilor parlamentare/a excluderii ulterioare dintr-un grup parlamentar sau din alte motive, nu fac parte dintr-un grup parlamentar.

MANDATUL REPREZENTATIV
Suveranitatea naţională implică existenţa unui regim reprezentativ, respectiv un sistem politic în cadrul căruia puterea legislativă este deţinută de parlamente formate în urma alegerilor, ceea ce are importante consecinţe asupra organizării parlamentelor: puterile pe care le exercită nu pot fi delegate sau partajate (suveranitatea este indivizibilă); naţiunea nu poate delega exercitarea suveranităţii definitiv (suveranitatea este imprescriptibilă). În sistemele democratice, sufragiul este totdeauna universal, egal şi secret. Principiul suveranităţii naţionale poate fi transpus în practică şi în cadrul sistemului de vot cenzitar. Principiul suveranităţii naţionale nu exclude, astfel, existenţa unor instituţii care asigură continuitatea statului, respectiv monarhul sau o cameră superioară, compusă din membri inamovibili (ex: Regatul Unit).

Principiul suveranităţii naţionale implică, în egală măsură, interdicţia mandatului imperativ. Chiar dacă membrii parlamentelor sunt aleşi în circumscripţii corespunzătoare unui părţi a teritoriului, ei reprezintă, de drept, ansamblul naţiunii. Deci parlamentarii nu îi reprezintă doar pe electorii care l-au ales, ci naţiunea în întregul ei, find „reprezentanţi ai poporului”.  Interdicţia mandatului imperativ este consecinţa logică a acestei concepţii, iar reprezentanţii nu vor face altceva decât să traducă voinţa exprimată de electori. Sistemul mandatului imperativ este bazat pe o concepţie diferită a suveranităţii.  Aceasta este deţinută de popor, dar este partajată de fiecare membru cu drept de vot al acestuia. Existenţa unei adunări reprezentative nu mai este astfel indispensabilă şi nu mai are monopolul exprimării voinţei generale. Această suveranitate populară legitimează punerea în practică a procedurilor specifice democraţiei directe, spre exemplu a referendumului. 

Mandatul parlamentar este o funcţie publică cu care membrii Camerelor parlamentare sunt investiţi prin alegere şi în virtutea căreia fiecare parlamentar, reprezentând naţiunea, concură la exerciţiul suveranităţii naţionale.

Mandatul este reprezentativ pentru că Parlametul nu reprezintă un corp electoral dintr-o anumită circumscripţie electorală, ci întregul popor. Dar, cetăţenii circumscripţiei electorale în care au fost aleşi trebuie să aibă sentimentul reprezentării de către aceştia a intereselor lor de ordin general...; în exerciţiul mandatului lor, parlamentarii trebuie să ţină cont de interesele de ansamblu, de opinia majoritară, de opinia publică, de aspiraţiile de ansamblu ale populaţiei, fără a se supune orbeşte unei opinii sau alteia, tocmai în virtutea independenţei de care se bucură.

Deosebirea dintre mandatul imperativ şi mandatul reprezentativ este dată de concepţiile politice şi constituţionale referitoare la suveranitate şi de implicaţiile sale în funcţionarea puterilor de stat.

În literatura de specialitate se arată că teoria mandatului reprezentativ a evoluat din teoria mandatului imperativ, mai clar din “transformarea reprezentării asigurată de către adunările medievale pe lângă suveran”. Membrii acestor adunări erau deputaţi trimişi de către comunităţile respective, pentru a fi purtătorii lor de cuvânt şi de a exprima dorinţele lor în schimbul consimţământului la subsidiile cerute de suveran. Puterile ţineau de cei care i-au trimis şi nu se puteau angaja decât în limitele mandatului pe care l-au primit: pentru această raţiune acest mandat era imperativ, ceea ce înseamnă că deputaţii erau legaţi prin instrucţiunile lor de cei care i-au delegat.

Conform mandatului imperativ alegătorii dintr-o circumscripţie electorală incredinţează ei înşişi mandatul aleşilor lor, care trebuie să respecte ordinele şi directivele primite de la alegători, în cazul nerespectării putând fi revocaţi. 

Mandatul imperativ presupune un raport juridic între mandant şi mandatar, prin care mandatarul se obligă a face ceva pe seama mandantului, de la care a primit însărcinarea (art. 1532 C.civ.). Conţinutul mandatului de drept privat nu poate fi însă extins la dreptul public, pentru ca ar fi incompatibil cu cerinţele asigurării libertăţii dialogului şi confruntării politice, esenţă a pluralismului politic în societate. 

Transpunând în planul dreptului parlamentar consecinţele mandatului imperativ în raport cu cetăţenii (alegătorii) priviţi ca mandatari, acestea ar fi următoarele:

a) alegătorii ar trebui să dicteze soluţii pe care parlamentarii să le voteze, iar în cazul în care nu le-ar da aceste directive, parlamentarii ar trebui să ţină cont doar de interesele particulare numai ale acelor care i-au ales;

b) în cazul neexecutării sau a executării defectoase a obligaţiilor mandatului, parlamentarii ar trebui să poată fi revocaţi sau să le fie angajată răspunderea patrimonială;

c) alegătorii, ca mandanţi, ar trebui să suporte toate cheltuielile cu indemnizaţiile şi alte avantaje ale parlamentarilor mandataţi;

d) în cazul în care mandatul imperativ ar fi în favoarea partidului ce a susţinut candidatura parlamentarului, acesta ar putea avea acelaşi drepturi, amintite mai sus, asupra parlamentarului. În acest sens, nerealizarea programului politic poate antrena atât răspunderea politică dar şi materială, excluderea din partid şi revocarea parlamentarului
.

Fundamentul ideologic al mandatului imperativ decurge din doctrina suveranităţii populare, semnificând faptul că puterile emană de la muncitori (de la proletariat). Regimurile de inspiraţie sovietică au corelat noţiunea de reprezentare cu aceea a necesităţii controlului ideologic recurgând la mandatul imperativ (art. 67 din Constituţia Bulgariei din 1971). Mandatul nu este astfel administrat de către electori ci de către partid. În zilele noastre, o serie de regimuri comuniste au reţinut principiul mandatului imperativ (Coreea de Nord, Vietnam, China sau Cuba). Dintre acestea, legislaţia cubaneză stabileşte în manieră exhaustivă legătura între posibilitatea destituirii, revocarea mandatului şi democraţia socialistă. În toate aceste state toată legislaţia sugerează faptul că electorii, poporul deci, sunt ultimii arbitri în cadrul procedurii de revocare. 

Bref, madatul imperativ şi «revocarea » (« recall ») nu se practică în statele europene. Mai mult, foarte puţine state europene dispun de o legislaţie care să permită partidelor politice să solicite reprezentanţilor aleşi ai unei adunări parlamentare să demisioneze în condiţiile în care îşi schimbă afilierea politică. Mecanismul controlului aleşilor le este caracteristic unor state cum ar fi India sau Africa de Sud şi vizează împiedicarea deturnării masive a votului ca urmare a schimbării afilierii politice. Pierderea calităţii de reprezentant ca urmare a schimbării afilierii politice este contrară principiului mandatului liber şi independent. Chiar dacă unele tipuri de măsuri care vizează împiedicarea „vânzării” mandatului celui care oferă mai mult, pot fi considerate oarecum binevenite, principiul constituţional fundamental care interzice mandatul imperativ sau orice altă practică care ar avea ca urmare privarea unui reprezentant de mandatul său, trebuie să prevaleze, fiind cheia de boltă a constituţionalismului democratic european. 

Singurul caz în care se poate vorbi despre dispoziţii similare mandatului imperativ este cel al Bundesratului, ai cărui membri, care reprezintă guvernele landurilor, pot fi revocaţi de către acestea (art. 51.1. din Legea Fundamentală). Legea Fundamentală interzice, însă, în mod expres mandatul imperativ în cazul Bundestagului (art. 38.1.).

În practica internaţională există două instituţii care pot fi într-o oarecare măsură apropiate de noţiunea de „mandat imperativ”.

Este vorba despre „recall” (instituţia revocării sau rechemării unui funcţionar ales, a unui judecător sau a unui membru al parlamentului), care se practică în Statele Unite şi rezilierea mandatului datorată schimbării afilierii politice. 

Revocarea este o instituţie specifică sistemului american şi presupune o procedură prin care cetăţenii a dreptul de a revoca sau înlocui un funcţionar – oricare deţinător de funcţie publică - înainte de finalizarea mandatului. Această procedura este rar utilizată datorită răspunderii ce revine celor care o iniţiază (în cazul eşecului, iniţiatorii plătesc cheltuielile electorale), cât şi condiţiilor stricte de declanşare (o petiţie cu cel puţin un sfert din corpul electoral, depunerea unei cauţiuni, termen scurt pentru strângerea şi depunerea semnăturilor).

De asemenea, în Elveţia, în unele cantoane există posibilitatea dizolvării Adunării cantonale de către electori, prin instituţia denumită “Abberunfungrecht”, dar această instituţie nu se aplică la nivel federal
. 

Una dintre problemele acute ale democraţiei moderne, din punctul de vedere al stabilităţii parlamentare şi a fidelităţii faţă de voinţa electorilor, rezidă în faptul că o serie de aleşi abandonează partidul politic pe listele căruia a fost ales. Acest nomadism politic (« floor-crossing » sau « traversée de l’hémicycle ») este un fenomen curent. Spre exemplu, în Italia, în perioada 1996-2001 circa 10% dintre aleşii din Camera Deputaţilor au schimbat partidul
, în timp ce în Cehia, între 1992 şi 1996 procentul a fost de 40%
. Această practică se datorează şi faptului că aceste schimbări de afiliere politică nu au suscitat crearea  unor mecanisme constituţionale sau  juridice de control, deşi există şi exemple de constituţii care menţionează aceaste situaţii. Art. 160 al Constituţiei portugheze prevede că un deputat îşi pierde mandatul dacă se înscrie într-un alt partid decât cel pe care l-a reprezentat la alegeri. 

JURISPUDENŢA 
CURŢII CONSTITUŢIONALE DIN ROMÂNIA

De-a lungul celor peste 20 de ani de parlamentarism postrevoluţionar, Curtea Constituţională a fost sesizată în mai multe rânduri spre a se pronunţa asupra constituţionalităţii diferitelor articole sau a întregului ansamblu al Regulamentelor de organizare şi funcţionare ale Senatului, Camerei Deputaţilor, a Regulamentului Comun al celor două camere parlamentare sau a Legii privind statutul deputaţilor şi senatorilor.

Obiecţiile de neconstituţionalitate înaintate spre competentă soluţionare Curţii Constituţionale au vizat, în principal, următoarele elemente:
· Elemente de ordin procedural, referitoare la modul de desfăşurare a şedinţelor celor două camere ale Parlamentului, cvorumul necesar pentru desfăşurarea şedinţelor şi numărul de voturi necesare pentru adoptarea diferitelor tipuri de acte normative (Deciziile 122/1996, 95/1998);
· Procedura de revocare a membrilor birourilor permanente ale Senatului/Camerei Deputaţilor (Deciziile 44/1993, 46/1994, 62/2005, 601/2005);
· “Migraţia” parlamentarilor – libertatea parlamentarului de a părăsi un grup parlamentar şi de a se afilia la altul,, componenţa organelor de conducere ale camerelor parlamentare / comisiilor parlamentare.
Referitor la acest ultim subiect Curtea Constituţională s-a pronunţat în mai multe rânduri, reţinând ca principii generale, statuate prin Legea fundamentală (art. 64, art. (5), următoarele:
· contravin Constituţiei prevederile Regulamentelor celor două camere ale Parlamentului care nu permit asocierea senatorilor/deputaţilor în grupuri parlamentare pe alte criterii de interes general  decât acela al apartenenţei la un partid politic, sau care interzic trecerea de la un grup parlamentar la altul, opresc afilierea la un alt grup parlamentar şi interzic constituirea unui grup parlamentar format din senatori /deputaţi independenţi (Decizia 46/1994);
· Constituţia instituie, prin alin. (5) al art. 64 principiul configuraţiei politice – prin care se înţelege compunerea politică a fiecărei Camere rezultată din alegeri.
Noţiunea de configuraţie politică utilizată în art. 64, alin. (5) din Legea Fundamentală nu poate fi înţeleasă decât prin raportare la data alegerilor, când, prin exercitarea drepturilor fundamentale se exprimă voinţa cetăţenilor, se concretizează exercitarea suveranităţii naţionale. Această voinţă a cetăţenilor conturează configuraţia politică a Camerelor,  şi NU acorduri ulterioare intervenite în exercitarea mandatelor parlamentarilor aleşi.  (Decizia 601/2005).
De asemenea Curtea Constituţională a statuat că instituirea unui nou criteriu – criteriul majorităţii – exclude configuraţia politică a Parlamentului, stabilită prin voinţa cetăţenilor cu ocazia alegerilor pentru organul reprezentativ suprem şi îi substituie o majoritate conjuncturală, rezultată din dinamica compunerii şi recompunerii forţelor politice în Parlament, în funcţie de factori neavuţi în vedere de electorat, încalcă litera şi spiritul Constituţiei şi deschide calea instabilităţii activităţii parlamentare (Decizia 46/1994, 62/2005, 601/2005).
Criteriul configuraţiei politice trebuie trebuie să se reflecte atât în componenţa Birourilor Permante ale celor două Camere ale Parlamentului, cât şi în componenţa diverselor structuri de lucru (comisii de specialitate, delegaţii parlamentare, grupuri de prietenie) pe toată durata mandatului legislativului. 
Votul acordat oricărui membru al Birourilor Permanente, sau comisiilor parlamentare este un vot politic care poate fi anulat în cazul în care grupul care l-a propus cere revocarea politică a acestuia. Înlocuirea oricărui astfel de membru poate fi făcută numai cu o persoană din acelaşi grup parlamentar, căci acesta din urmă nu-şi poate pierde dreptul la funcţia respectivă, drept pe care l-a dobândit în virtutea rezultatelor obţinute în alegeri, respectându-se principiul configuraţiei politice. 

Revocarea/retragerea sprijinului politic oricărui membru al Biroului Permanent sau al unei comisii parlamentare produce întotdeauna efecte numai asupra mandatului celui revocat, nu şi asupra dreptului grupului parlamentar care a propus numirea/ alegerea lui de a fi reprezentat în continuare în aceste entităţi şi deci, de a propune un alt demnitar în locul lui.  Neobservarea acestui principiu şi instituirea posibilităţii alegerii în funcţia respectivă a unui demnitar ce aparţine unui alt grup parlamentar ar avea drept consecinţă ca sancţiunea aplicată unui parlamentar să se răsfrângă asupra grupului parlamentar care l-a propus, or, Constituţia României nu permite aplicarea unei asemenea sancţiuni cu caracter colectiv.  
FRANŢA

În cadrul fiecărei Camere legislative, se formează grupuri politice care reflectă configuraţia politică a Camerei respective. Atât în cadrul Adunării Naţionale, cât şi la Senat, numărul minim de deputaţi/senatori necesar pentru constituirea unui grup politic este de 15.  

În momentul constituirii, fiecare grup parlamentar face o declaraţie politică semnată de toţi membrii grupului. Conţinutul declaraţiei nu poate fi cenzurat şi nu are nici o legătură cu art.4 din Constituţie care fixează cadrul general de funcţionare a partidelor politice.

Constituirea grupurilor parlamentare se bazează exclusiv pe apartenenţa deputatului/senatorului la un anumit partid sau pe afinităţile acestuia cu programul politic al unui partid.  

Este interzisă constituirea de grupuri politice care nu au o legătură directă cu un partid reprezentat în Parlament sau care au drept scop apărarea anumitor interese particulare, locale sau profesionale (indiferent de denumirea grupului). 

În cadrul Adunării Naţionale, aderarea unui parlamentar la un grup politic se realizează pe baza aprobării grupului. Un parlamentar are dreptul de a se înscrie într-un singur grup politic. Pe de altă parte, nici un deputat nu poate fi constrâns să se înscrie într-un anumit grup politic. La Senat, aderarea la un grup politic presupune stabilirea unui acord de principiu între senatorul în cauză şi un anumit grup politic. 


Aşa cum rezultă din practica parlamentară, grupurile nu sunt întrutotul stabile, fiind permisă modificarea componenţei nominale a acestora. Orice modificare trebuie adusă la cunoştinţa Preşedintelui Camerei respective, fie că este vorba de demisia sau de excluderea deputatului/senatorului din grupul politic respectiv.

ADUNAREA NAŢIONALĂ

▪ Conform articolului 19.1 din Regulamentul Camerei, „deputaţii se pot grupa pe baza afinităţilor politice; nici un grup nu poate cuprinde mai puţin de 15 membri, fără ca în acest număr să fie incluşi deputaţii afiliaţi în condiţiile prevăzute de alineatul 7.

(…)

7. Deputaţii care nu fac parte din nici un grup se pot afilia unui grup, cu aprobarea biroului grupului respectiv. Numărul acestora se ia în calcul la distribuirea locurilor acordate grupurilor în cadrul comisiilor (…).”


Pe durata unei legislaturi, membrii unui grup politic pot demisiona sau pot fi excluşi din grup.


▪ Deputaţii care nu doresc să facă parte dintr-un grup politic sunt cunoscuţi sub denumirea generică de „deputaţi care nu fac parte dintr-un grup politic/deputaţi neînscrişi” şi au un statut special, diferit de cel al membrilor grupurilor politice. 

▪ Deputaţii neînscrişi pot solicita afilierea la un grup politic, dar nu pot forma un grup politic propriu.


▪ În comisiile permanente, grupurilor politice li se alocă un anumit număr de locuri, proporţional cu ponderea numerică a acestora raportată la efectivul total al deputaţilor Adunării Naţionale. Locurile rămase vacante după repartizare, se atribuie deputaţilor care nu aparţin unui grup politic.


În comisiile speciale, pot fi desemnaţi cel mult 2 deputaţi neînscrişi. 


▪ Deputaţii neînscrişi nu sunt reprezentaţi în Biroul Adunării Naţionale
 şi nici în Conferinţa preşedinţilor
.


▪ Activitatea parlamentară a deputaţilor neînscrişi. Deputaţii neînscrişi beneficiază de aceleaşi drepturi acordate membrilor grupurilor parlamentare în ce priveşte: examinarea proiectelor de lege, depunerea de amendamente, de moţiuni procedurale, adresarea de întrebări scrise. 


▪ Dreptul la cuvânt. La dezbaterile din cadrul şedinţelor plenare, deputaţilor care nu aparţin nici unui grup politic li se alocă  un timp global de luare de cuvânt, a cărui durată se stabileşte proporţional cu numărul acestora.  

În ce priveşte întrebările orale, articolul 133 din Regulament prevede că la şedinţele dedicate întrebărilor orale, fiecare grup politic are dreptul de a adresa cel puţin o întrebare. Prima întrebare se adresează, de drept, de către reprezentantul grupului de opoziţie/minoritar sau de către un deputat care nu aparţine unui grup politic (deputat neînscris). Conferinţa preşedinţilor stabileşte condiţiile şi modalităţile în care deputaţii care nu aparţin unui grup politic pot adresa întrebările orale.


Conform articolului 50-1 din Constituţie, în cadrul Adunării Naţionale/Senatului, „Guvernul poate, din proprie iniţiativă sau la solicitarea unui grup parlamentar în sensul articolului 51-1, să facă o declaraţie asupra unui anumit subiect, care poate fi urmată de o dezbatere (…).” În cadrul acestei dezbateri, Conferinţa preşedinţilor stabileşte o durată globală pentru grupurile politice şi pentru deputaţii care nu aparţin unui grup politic. 

ITALIA

Deputaţii şi senatorii care aparţin aceluiaşi partid se constituie în grupuri parlamentare. Aceste structuri au, în general, rolul de a coordona activitatea propriilor membri, astfel încât să se asigure exprimarea şi chiar impunerea prin vot a programului şi valenţelor politice ale partidului respectiv. Fiecare grup parlamentar este format din cel puţin 20 de deputaţi/10 senatori.

CAMERA DEPUTAŢILOR

Prevederile Regulamentului Camerei Deputaţilor nu conţin sintagma de „membru independent”; acestea fac referire la deputaţii care nu aparţin unui grup parlamentar. De asemenea, Regulamentul nu conţine dispoziţii exprese referitoare la statutul şi drepturile deputaţilor care nu aparţin unui grup parlamentar.

▪ Articolele 14-15.bis reglementează condiţiile în care se formează grupurile parlamentare, precum şi grupurile parlamentare mixte (din care fac parte deputaţii care nu aparţin grupurilor politice parlamentare).

„Articolul 14

1. Pentru constituirea unui grup parlamentar este necesar un număr minim de 20 de deputaţi.


2. Biroul poate aproba înfiinţarea unui grup format dintr-un număr mai mic de 20 de membri cu condiţia ca acesta să reprezinte un partid naţional care a participat la alegeri cu propria listă de candidaţi, sub aceiaşi siglă şi în cel puţin 20 de circumscripţii, şi care a obţinut numărul minimum de voturi într-o circumscripţie (…..).


3. În termen de 2 zile de la prima şedinţă, deputaţii trebuie să declare Secretarului General al Camerei, grupul parlamentar din care fac parte.


4. Deputaţii care nu au făcut declaraţia menţionată la paragraful 3, sau care nu aparţin nici unui grup, vor forma un Grup mixt.

5. Deputaţii care fac parte din Grupul mixt pot solicita Preşedintelui Camerei să formeze în cadrul acestuia mici grupări politice, cu condiţia ca acestea să fie alcătuite din cel puţin 10 deputaţi. De asemenea, se pot înfiinţa grupări politice şi mai restrânse, cu un număr de minimum 3 deputaţi. Aceşti deputaţi trebuie să reprezinte un partid sau o mişcare politică a cărei existenţă poate fi demonstrată, la data alegerilor pentru Camera Deputaţilor (…). Nu mai puţin de 3 deputaţi aparţinând minorităţilor lingvistice protejate de Constituţie şi recunoscute prin lege, pot forma, de asemenea, în cadrul Grupului mixt, o grupare politică unică (…).

Articolul 15


1. În termen de 4 zile de la prima şedinţă, Preşedintele Camerei va convoca, simultan, dar în mod separat, pe deputaţii care fac parte din fiecare grup parlamentar şi pe deputaţii care urmează să facă parte din Grupul mixt.


2. La prima şedinţă, fiecare grup îşi va desemna preşedintele, unul sau mai mulţi vicepreşedinţi şi un comitet executiv. (…).


3. Preşedintele Camerei dispune măsurile necesare pentru a se asigura birourile şi dotările corespunzătoare care să permită grupurilor parlamentare să-şi îndeplinească funcţiile şi le va aloca fonduri financiare, din bugetul Camerei, luând în considerare cerinţele de bază comune tuturor grupurilor şi dimensiunea numerică a grupurilor. În ce priveşte resursele ce vor fi alocate Grupului mixt, se va lua în considerare numărul şi dimensiunea grupărilor politice mici din cadrul acestuia, în aşa fel încât resursele să fie repartizate în funcţie de dimensiunea numerică şi de cerinţele de bază comune tuturor grupărilor mici.


Articolul 15-bis 


1. Organele de conducere ale Grupului mixt se înfiinţează conform prevederilor şi condiţiilor stabilite de articolul 15. Componenţa acestora trebuie să reflecte grupările politice diferite existente în cadrul Grupului. Membrii grupărilor politice mici aleşi îşi vor reprezenta propria grupare în relaţiile cu celelalte organe ale Camerei.


2. Organele de conducere ale Grupului mixt vor lua decizii ţinând cont de dimensiunea numerică a componentelor politice constituite în cadrul grupului. Dacă o grupare politică apreciază că unul din drepturile fundamentale politice de care se bucură a fost încălcat printr-o decizie luată prin încălcarea criteriului mai sus menţionat, aceasta poate depune contestaţie la Preşedintele Camerei. Preşedintele Camerei va lua o decizie, după audierea, în cazul în care consideră necesar, a preşedintelui Grupului mixt şi a altor reprezentanţi ai grupărilor politice sau va prezenta Biroului Camerei problema în cauză.”


▪ În general, deputaţii care fac parte din Grupul mixt au aceleaşi drepturi şi obligaţii conferite membrilor Camerei Deputaţilor. 


▪ Dreptul la cuvânt. În cadrul dezbaterilor generale asupra proiectelor de lege, un deputat al fiecărei grupări politice din cadrul Grupului mixt are dreptul de a lua cuvântul (art.83.1). 

SENAT


Nici Regulamentul Senatului nu conţine prevederi explicite referitoare la statutul şi drepturile deputaţilor care nu fac parte din grupurile politice parlamentare. 


Numai articolul 14 din Regulament conţine dispoziţii referitoare la grupul senatorilor care nu fac parte din grupurile politice parlamentare. Conform acestui articol, orice senator trebuie să facă parte dintr-un grup parlamentar. În termen de 3 zile de la data primei şedinţe a Senatului, senatorii trebuie să notifice Preşedintelui Senatului grupul parlamentar din care doresc să facă parte. Fiecare grup este format din minimum 10 senatori. În anumite condiţii, Biroul Senatului poate aproba constituirea unui grup parlamentar format din mai puţin de 10 membri.


Senatorii care nu doresc să facă parte dintr-un anumit grup parlamentar, vor fi incluşi în Grupul senatorilor independenţi (Group of non-attached members).


În cazul în care, în cursul legislaturii, numărul membrilor unui grup parlamentar scade sub 10, grupul se dizolvă de drept, iar senatorii care în termen de 3 zile de la dizolvare nu au aderat la un alt grup parlamentar, sunt înscrişi din oficiu în Grupul senatorilor independenţi.

SPANIA

Formarea grupurilor parlamentare, precum şi a grupului parlamentar mixt  este reglementată de dispoziţiile articolelor 27-31 din Regulamentului Senatului.

REGULAMENTUL SENATULUI DIN SPANIA

Extrase

PARTEA A DOUA

Senatorii şi grupurile parlamentare

Capitolul 2

Grupurile parlamentare şi grupurile teritoriale

Articolul 27


1. Fiecare grup parlamentar este format din minimum 10 senatori. Orice senator poate face parte dintr-un singur grup parlamentar.


2. În cazul în care pe durata legislaturii numărul membrilor unui grup parlamentar legal constituit scade sub 6, grupul parlamentar în cauză se dizolvă de drept la sfârşitul sesiunii în care a avut loc această reducere.


3. Senatorii care au participat la alegeri ca membri ai aceluiaşi partid, federaţii, coaliţii sau grupări politice nu pot forma decât un singur grup parlamentar.  


4. Fiecare grup parlamentar va adopta un nume înrudit (similar) cu cel al partidului pe listele căruia membrii au participat la alegeri.


5. Grupurile parlamentare din cadrul Senatului se bucură de autonomie completă în ce priveşte organizarea internă şi pot utiliza gratuit, pentru şedinţe, sălile din Palatul Senatului repartizate în acest scop de către Preşedinte.

Articolul 28


1. In termen de 5 zile lucrătoare de la data constituirii Senatului, senatorii care au decis să formeze un grup parlamentar vor prezenta Preşedinţiei Camerei lista nominală a membrilor acestuia. Lista se semnează de către toţi membrii grupului, specificându-se numele grupului, al senatorului desemnat ca lider şi, după caz, al vicepreşedintelui.


2. În cazul senatorilor aleşi de către Adunările legislative sau de organele colective superioare ale Comunităţilor Autonome, vor avea aplicabilitate prevederile din paragraful anterior, dar, după caz, termenul de 5 zile lucrătoare va începe de la data prezentării documentelor de acreditare (alegere).


3. Lista membrilor grupurilor parlamentare se face publică.

Articolul 29


Senatorii care doresc să facă parte din alte grupuri parlamentare constituite în cadrul Camerei pot face acest lucru prin intermediul unui document adresat Preşedinţiei Senatului. Documentul trebuie contrasemnat se liderul grupului parlamentar în cauză. 

Articolul 30


1. Senatorii care nu au aderat la un grup parlamentar specific în termenul prevăzut la articolul 28, vor fi înscrişi în Grupul mixt, a cărui participare la activităţile Senatului este identică cu cea a altor grupuri parlamentare.


2. Grupul mixt, convocat în acest scop de către Preşedintele Camerei, va prezenta acestuia numele membrilor desemnaţi să îndeplinească funcţia de lider, similar celor prevăzute în articolul 28. 


3. Senatorii care, din diverse motive, nu mai fac parte dintr-un anumit grup parlamentar, vor fi în mod automat înscrişi în Grupul mixt, cu excepţia cazului în care aceştia aderă, în termen de 3 zile de la părăsirea grupului, la un alt grup parlamentar legal constituit. Preşedintele Grupului mixt sau preşedinţii celorlalte grupuri  informează pe Preşedintele Senatului asupra oricărui parlamentar nou înscris.
Articolul 31


Dacă pe durata legislaturii parlamentare numărul total al membrilor unui grup parlamentar se modifică, numărul reprezentanţilor acestuia în comisii se modifică proporţional cu numărul efectiv al membrilor grupului.

Capitolul 3

Deputăţia Permanentă

(A se vedea articolul 78 din Constituţia Spaniei)

Articolul 45


1. De îndată ce Camera legislativă este definitiv constituită, se va desemna Deputăţia Permanentă, prezidată de către Preşedintele Senatului şi compusă din minimum 21 de membri.


2. Biroul Senatului, după audierea Consiliului liderilor grupurilor parlamentare, va stabili numărul total al membrilor Deputăţiei Permanente şi repartizarea locurilor - în această structură – către grupurile parlamentare,  proporţional cu numărul membrilor acestora. 


3. Fiecare grup parlamentar va desemna numărul membrilor plini pe care are dreptul să îi aleagă, precum şi numărul corespunzător de supleanţi. 

PORTUGALIA

▪ Formarea grupurilor parlamentare. Conform articolului 6 din Regulamentul Adunării Republicii, parlamentarii care au candidat pe lista unui partid/coaliţii de partide pot forma un grup parlamentar. Constituirea legală a grupului parlamentar se realizează prin transmiterea către Preşedintele Adunării a unei notificări semnată de toţi membrii grupului, care conţine denumirea grupului, numele preşedintelui şi, după caz, a vicepreşedinţilor. Preşedintelui Adunării i se vor notifica toate schimbările intervenite în componenţa şi în organele de conducere ale grupurilor parlamentare. 


Parlamentarii care nu au aderat la nici un grup parlamentar şi care nu sunt unici reprezentanţi ai unui partid politic, vor notifica acest lucru Preşedintelui Adunării, urmând să îşi exercite mandatul ca membri neînscrişi (art.11).

▪ Regulamentul Adunării conţine dispoziţii referitoare la statutul şi drepturile parlamentarilor neînscrişi:


- dreptul de a-şi exprima opţiunea în ce priveşte comisiile parlamentare din care doresc să facă parte. După consultarea Conferinţei liderilor, Preşedintele Adunării stabileşte comisiile din care vor face parte membrii neînscrişi, respectând, pe cât posibil, dorinţa acestora (art.32.7);


- dreptul de a lua cuvântul - 10 minute/fiecare sesiune parlamentară – în cadrul dezbaterilor organizate asupra unor probleme politice importante (art.76.3);


- dreptul de a propune organizarea de audieri parlamentare pe diferite teme, de a solicita votarea articol cu articol a unui proiect de lege în cadrul şedinţei plenare şi de a depune o moţiune de cenzură. (Întrucât numărul parlamentarilor neînscrişi este redus, iar diversitatea opiniilor acestora este mare, moţiunile de cenzură sunt de regulă depuse de grupurile parlamentare.)

  
▪ Prevederi regulamentare restrictive:

- parlamentarii neînscrişi nu sunt reprezentaţi în Conferinţa liderilor grupurilor parlamentare;


- preşedinţia comisiilor permanente revine grupurilor parlamentare cu pondere politică mare.


▪ Parlamentarii neînscrişi nu beneficiază de serviciile de asistenţă parlamentară acordate grupurilor parlamentare.

BELGIA

SENAT 

▪ Formarea grupurilor politice. Senatorii aleşi direct de către corpurile electorale se pot organiza în grupuri politice în funcţie de listele pe care au fost aleşi. Senatorii desemnaţi de Consiliul Comunităţii franceze, de Consiliul Comunităţii flamande sau de Senat nu pot adera decât la grupul la intervenţia căruia au fost desemnaţi. Senatorul desemnat de Consiliul Comunităţii germanofone poate adera la orice grup constituit pe criterii politice. (art.18 din Regulamentul Senatului) 


▪ Senatorii independenţi pot fi grupaţi în două categorii:


- din prima categorie fac parte senatorii care demisionează în cursul legislaturii din grupurile politice din care fac parte;


- din cea de-a doua categorie fac parte senatorii unici reprezentanţi ai partidelor politice: datorită numărului mic de senatori şi numărului mare de partide reprezentate în Senat, există cazuri în care un partid este reprezentat doar de un senator. Întrucât acest din urmă nu poate constitui singur un grup politic, senatorul în cauză are statut de independent.


▪ Statutul şi drepturile senatorilor independenţi nu sunt reglementate explicit de Regulamentul Senatului, majoritatea dispoziţiilor acestuia având aplicabilitate pentru toţi membrii Camerei legislative.  Astfel:


- propunerile legislative, amendamentele, moţiunile, întrebările orale sau scrise nu sunt depuse/adresate niciodată de un grup parlamentar, ci individual, de unul sau mai mulţi senatori; în consecinţă, senatorii independenţi au aceleaşi prerogative ca şi ceilalţi membri ai Senatului;


- deşi senatorii independenţi nu pot fi membri ai comisiilor permanente, aceştia nu sunt excluşi de la activităţile comisiilor: pot participa la şedinţe, pot depune amendamente, dar nu au drept de vot şi nici nu pot fi desemnaţi ca raportori (Regulamentul Senatului conferind calitatea de raportor numai membrilor comisiilor permanente);


- senatorii independenţi nu pot avea reprezentanţi în Biroul Senatului, întrucât constituirea Biroului Adunării este guvernată de principiul reprezentării proporţionale;


 - senatorii independenţi beneficiază de toate avantajele materiale legate de exercitarea mandatului parlamentar: este vorba, în principal, de indemnizaţia parlamentară, de asistenţă acordată de un colaborator angajat cu normă întreagă pentru activităţi de secretariat şi de un cabinet de lucru în cadrul Parlamentului. 

Grupurile politice beneficiază de avantaje materiale care nu se acordă senatorilor independenţi: de exemplu, din bugetul Senatului, li se alocă subvenţii pentru acoperirea cheltuielilor legate de funcţionarea secretariatului grupului şi remunerarea asistenţilor universitari şi administrativi angajaţi pentru acordarea de asistenţă parlamentară. 

MAREA BRITANIE

CAMERA COMUNELOR

▪ În Marea Britanie, întrucât partidele politice sunt constituite pe principii stricte de disciplină, fiecare deputat sprijină activ programul politic al partidului care l-a propus candidat, votând în funcţie de interesele acestuia. 

Grupul parlamentar al Partidului Laburist include şi membrii Camerei Lorzilor care şi-au declarat apartenenţa la acest partid.

Grupul parlamentar al Partidului Conservator este organizat în mod diferit. Dacă Partidul Conservator se află la putere, grupul său parlamentar este format din deputaţii conservatori back-benchers (deputaţii care nu au primit posturi în Guvern). La şedinţele acestuia participă şi miniştrii deputaţi (front-benchers), cu condiţia de a fi invitaţi. Dacă Partidul Conservator se află în opoziţie, deputaţii front-benchers (care fac parte din Cabinetul din umbră) participă la şedinţele grupului numai dacă doresc.

Între grupurile parlamentare şi partidele respective există o permanentă comunicare în vederea realizării de schimburi de informaţii, a stabilirii strategiilor etc.

Existenţa şi, mai ales, funcţionarea grupurilor parlamentare se bazează în mare măsură pe loialitate, iar migraţia politică parlamentară este ocazională sau accidentală. 

Deputaţii independenţi pot fi numai cei care au candidat astfel (de exemplu, la alegerile parlamentare din 2001, a obţinut mandat ca independent un singur membru al Camerei Comunelor).

Fiecare grup parlamentar este condus de un lider (Chief Whip), asistat de 10-12 colegi (whips).

Datorită numărului mic de membri, celelalte partide reprezentate în Camera Comunelor nu îşi organizează grupuri parlamentare. Formal, deputaţii acestora fac parte din opoziţie, dar votează potrivit intereselor propriilor partide.

▪ La Camera Comunelor parlamentarii independenţi sunt fie persoane care au candidat ca şi independenţi, fie persoane care au demisionat din partidul politic parlamentar pe listele căruia au candidat.


Oficial, toţi membrii Camerei au acelaşi statut. Deputaţii independenţi, cu excepţia celor care fac parte din Guvern, au aceleaşi drepturi care sunt conferite celorlalţi parlamentari. 


În practică, însă, există unele diferenţe. Astfel, desemnarea în comisiile permanente şi în comisiile speciale are la bază ponderea mandatelor deţinute de partidele parlamentare reprezentate în Cameră. Acest fapt semnifică următoarele:

- cu excepţia rarelor cazuri în care nu se bucură de majoritate în Cameră, Guvernul va avea întotdeauna majoritate în cadrul comisiilor;

- partidele parlamentare mici nu sunt reprezentate în anumite comisii (comisiile speciale), întrucât alocarea locurilor în aceste comisii se realizează în funcţie de numărul total al mandatelor parlamentare obţinute de partidele politice; acest lucru este valabil şi pentru parlamentarii independenţi;

- membrii partidelor mici au mai puţine oportunităţi de exercitare a mandatului decât parlamentarii care fac parte din partide mari, deşi şansa de a fi desemnaţi în comisiile parlamentare generale pe locurile alocate partidelor din care fac parte este mai mare, întrucât au mai puţini colegi, iar competiţia este mai mică; acest lucru este valabil şi pentru parlamentarii independenţi. 



Pentru a-şi asigura locuri în comisii, membrii independenţi se bazează pe bunăvoinţa partidelor parlamentare mari. 


Guvernul pune la dispoziţie locuri în comisii pentru membrii partidelor mici şi pentru parlamentarii independenţi, la cererea acestora şi pe bază de negocieri. De asemenea, este posibil ca alte partide să renunţe în mod voluntar la unul din locurile care i s-au alocat în cadrul unei comisii, pentru a permite desemnarea în respectiva comisie a unui parlamentar independent. 


Membrii independenţi au competenţa unică de a vota liber în cadrul oricărei structuri parlamentare. 

SUEDIA

Conform Constituţiei (Instrument of Government Act), partidul politic este definit ca fiind asociaţia sau grupul de alegători care participă la alegeri, sub o denumire specifică. 

În consecinţă, grupurile politice parlamentare pot fi constituite numai de partidele politice care au obţinut mandate în cadrul alegerilor generale.  

Pe durata legislaturii nu pot fi înfiinţate şi recunoscute noi grupuri politice parlamentare (cu excepţia cazului în care un partid politic parlamentar îşi schimbă denumirea). 


În cazul în care anumiţi membri ai Parlamentului sunt excluşi din partid sau părăsesc partidul în timpul legislaturii, aceştia îşi păstrează calitatea de parlamentari, dar nu au dreptul de a forma un nou grup parlamentar.
 Ei sunt consideraţi ca neavând apartenenţă politică. 


 Parlamentarii demisionari/excluşi din partidele politice din care au făcut parte îşi păstrează toate drepturile şi obligaţiile prevăzute de textele legale în materie (inclusiv cele financiare şi materiale).

 
GRECIA
▪ Formarea grupurilor parlamentare. Parlamentarii care au candidat pe listele aceluiaşi partid se constituie în grupuri parlamentare compuse din cel puţin 10 membri. Un grup parlamentar poate fi format şi dintr-un număr mai mic de membri (dar nu mai puţin de 5) dacă aparţin unui partid care a obţinut voturi în cel puţin două treimi din numărul circumscripţiilor electorale şi a totalizat cel puţin 3% din numărul voturilor valabil exprimate pe ţară. 

Fiecare grup este condus de un lider, care este şi preşedintele partidului.

▪ Deputaţii care nu fac parte din nici un grup parlamentar sunt consideraţi ca şi deputaţi neînscrişi. 

Deputaţii neînscrişi au aceleaşi drepturi şi obligaţii ca şi membrii grupurilor parlamentare. 

Demn de menţionat este faptul că articolul 68.3 din Constituţie face referire la deputaţii neînscrişi: „Comisiile parlamentare şi de anchetă, precum şi Secţiunile Parlamentului menţionate la articolele 70 şi 71 se stabilesc proporţional în funcţie de ponderea partidelor, a grupurilor şi a deputaţilor neînscrişi, conform dispoziţiilor cuprinse în Regulamentul Parlamentului.”

UNGARIA


▪ Reglementarea statutului parlamentarilor independenţi.

Conform prevederilor Regulamentului Adunării Naţionale, orice parlamentar care nu s-a alăturat unui grup politic parlamentar se consideră a fi parlamentar independent. 

Are statut de parlamentar independent cel care participă la alegeri ca şi candidat independent sau care a câştigat mandatul ca şi candidat al unui partid, dar care îşi desfăşoară activitatea singur sau împreună cu alţi parlamentari (al căror număr este insuficient pentru a forma un grup politic parlamentar).

Aceştia îşi pot reprezenta partidul în Adunarea Naţională (dacă fac parte dintr-unul) şi îşi pot organiza activitatea parlamentară ca atare.

În practica parlamentară, termenul de independent nu semnifică în mod necesar o clasificare politică. În esenţă, acesta indică faptul că un parlamentar este sau nu membru al unui grup politic parlamentar (au existat şi situaţii în care parlamentari care au candidat ca şi independenţi, s-au afiliat ulterior unui grup politic parlamentar. 

Regulamentul Parlamentului prevede că parlamentarul care a demisionat/a fost exclus dintr-un grup politic se consideră a fi parlamentar independent; acesta se poate alătura unui alt grup politic după expirarea unei perioade de 6 luni de la demisie/excludere (art.15).
Datorită particularităţilor sistemului electoral, obţin mandate parlamentare îndeosebi candidaţii partidelor sau candidaţii sprijiniţi de partide, numărul parlamentarilor independenţi fiind destul de mic. Cei mai mulţi parlamentari independenţi – 7 - au fost la începutul legislaturii 1990-1994.  La începutul legislaturilor: 1994 -1998 şi 1998-2002 un singur independent; 1998-2002 nici unul; 2006-2010 un independent.

Demn de menţionat este faptul că un număr semnificativ de parlamentari independenţi provin din partide mici care nu pot forma grupuri politice parlamentare; de exemplu, în martie 1994, dintr-un număr de 28 de parlamentari independenţi, 27 erau preşedinţi/membri a 10 partide mici.

O trăsătură caracteristică o constituie faptul că numărul independenţilor creşte la sfârşitul mandatului ca urmare a excluderilor şi demisiilor din grupurile politice parlamentare. În 1994, această cifră a fost de 28, în 1998, de 22, în 2002 – 20, în 2006 – 11. În orice caz, cifrele de la începutul şi sfârşitul legislaturii nu redau un tablou numeric fidel al numărului membrilor grupurilor parlamentare şi al parlamentarilor independenţi, întrucât acesta suferă modificări pe durata întregii legislaturi; de exemplu, în legislatura 1994 - 1998, a fost o perioadă în care aproximativ 10% din numărul parlamentarilor, respectiv 37, erau parlamentari independenţi. 

Din 1990 şi până în prezent, în cadrul Adunării Naţionale, parlamentarii independenţi nu au putut forma niciodată un grup politic parlamentar, deşi, în legislatura 1990-1994, Regulamentul a oferit această posibilitate oricărui grup format din cel puţin 10 parlamentari. Noul Regulament adoptat în anul 1994 nu permitea această posibilitate, întrucât s-a considerat că aceşti parlamentari trebuie să-şi desfăşoare activitatea în mod independent. 

▪ Unul din scopurile modificării din anul 2007 a Regulamentului Adunării Naţionale l-a constituit eliminarea disparităţilor dintre prerogativele şi opţiunile parlamentarilor membri ai grupurilor politice şi cele ale membrilor independenţi. Astfel, s-a reglementat dreptul independenţilor de a fi membri ai comisiilor permanente (art. 31), precum şi dreptul la cuvânt al parlamentarilor independenţi în cadrul dezbaterilor limitate
 (art. 50). 


„Articolul 31

1. Preşedintele Parlamentului elaborează moţiuni privind numărul comisiilor permanente, numele, competenţa şi membrii grupurilor politice parlamentare, precum şi membrii independenţi desemnaţi în comisiile permanente (…), luând în considerare acordul dintre liderii grupurilor parlamentare şi oferind membrilor independenţi posibilitatea de a-şi exprima opinia. (…).


2. Preşedintele Parlamentului elaborează moţiuni privind alegerea preşedinţilor, vicepreşedinţilor şi membrilor comisiilor, luând în considerare acordul dintre liderii grupurilor parlamentare şi oferind membrilor independenţi posibilitatea de a-şi exprima opinia. 


3. Preşedintele Parlamentului elaborează moţiuni privind schimbările preşedinţilor, vicepreşedinţilor şi membrilor comisiilor efectuate conform recomandărilor liderilor grupurilor politice şi luând în considerare opinia membrilor independenţi. 


4. Membrii independenţi îşi prezintă – de preferinţă, în mod comun – propunerile adresate Preşedintelui Parlamentului în domeniile descrise la paragrafele 1-3.


(…)


6. Preşedintele unui grup politic poate desemna un membru aparţinând grupului sau un membru independent pentru a fi numit într-o funcţie de conducere sau în calitate de membru al unei comisii permanente.  Desemnarea unui membru independent este condiţionată de consimţământul prealabil al deputatului în cauză. În cadrul comisiilor permanente, membrii independenţi pot fi numiţi în funcţiile de conducere sau în calitate de membri ai comisiei, în limita numărului de locuri acordate grupului politic.


(…)


Articolul 50

(…)


3. Ordinea vorbitorilor se stabileşte de către Preşedinte în aşa fel încât, dacă este posibil, membrii partidului de guvernământ şi membrii opoziţiei – aparţinând întotdeauna unor grupuri politice diferite – să ia cuvântul alternativ. Ulterior luărilor de cuvânt a cel puţin un membru al fiecărui grup politic al partidului de guvernământ şi al opoziţiei, se va da cuvântul primului parlamentar independent care şi-a exprimat intenţia de a-şi prezenta opinia. 

▪ De asemenea, au fost completate prevederile regulamentare referitoare la formarea grupurilor politice parlamentare. 

Articolele 14 şi 15 din Regulament prevăd următoarele:

„Articolul 14
1. Membrii Parlamentului care aparţin aceluiaşi partid politic pot forma un grup politic în vederea coordonării activităţilor lor.

2. Membrii aparţinând aceluiaşi partid pot forma numai un grup politic.

3. În aplicarea prezentului Regulament, se consideră ca aparţinând unui partid, deputatul care:

a. este membru al unui partid, sau

b. a candidat în cadrul alegerilor cu sprijinul unui partid, sau

c. a candidat ca independent şi este deputat independent, este un deputat care a devenit independent şi a cărui afiliere a fost acceptată de către grupul politic.

(…)

Articolul 15
1. Un grup politic parlamentar poate fi format din cel puţin 10 membri ai Parlamentului.

2. Membrii Parlamentului care aparţin aceluiaşi partid pot forma un grup parlamentar în cazurile în care numărul este mai mic decât cel prevăzut la paragraful 1, dacă partidul din care fac parte a obţinut un anumit număr de mandate (…).  

3. Un membru poate fi membru al unui singur grup politic.

4. Un membru poate părăsi grupul politic. Grupul politic poate exclude orice membru al grupului.

5. Orice membru care a părăsit grupul politic sau care a fost exclus va fi considerat ca independent; membrul care a devenit independent în acest mod, se poate alătura altui grup politic la expirarea unui termen de 6 luni de la părăsire sau excludere.” Paragraful 5 al articolului 15 a fost introdus în Regulamentul Parlamentului în 1994 în scopul întăririi stabilităţii politice parlamentare şi al reducerii fenomenului de migraţie politică.  
� Ioan Muraru, Elena Simina Tănăsescu, Drept constituţional şi instituţii politice, Ediţia 13, Volumul II, Editura C.H.Beck, Bucureşti, 2009, pag.169-171


� Ioan Muraru, Mihai Constantinescu, Drept parlamentar românesc, Editura All Black, Bucureşti, 2005, p. 289.


� Ibidem, p. 295.


� Constanţa Călinoiu, Victor Duculescu, Drept parlamentar, Editura Lumina Lex, 2009, p.137


� Ibidem, p. 138


� Commission européenne pour la démocratie par le droit (commission de Venise), Rapport sur le mandat impératif et les pratiques similaires, Adopté par le Conseil des élections démocratiques lors de sa 28e réunion (Venise, 14 mars 2009) et par la Commission de Venise - � HYPERLINK "http://www.venice.coe.int/docs/2009/CDL-AD(2009)027" ��http://www.venice.coe.int/docs/2009/CDL-AD(2009)027�


� Ibidem. 


� Biroul Adunării Naţional este format din: 1 preşedinte, 6 vicepreşedinţi, 3 chestori şi 12 secretari. 


� Conferinţa preşedinţilor este formată din: Preşedintele şi vicepreşedinţii Adunării, preşedinţii comisiilor permanente, raportorul general al Comisiei pentru finanţe, economie generală şi control bugetar, preşedintele Comisiei pentru afaceri europene şi preşedinţii grupurilor politice. 


� Articolul 78


1. În fiecare Cameră legislativă se va înfiinţa Deputăţia Permanentă (Diputación Permanente), formată din minimum 21 de membri care va reprezenta grupurile parlamentare proporţional cu importanţa numerică a acestora. 


2. Deputăţia Permanentă este condusă de către Preşedintele Camerei respective şi atribuţiile acesteia vor fi cele prevăzute în articolul 73, cea de asumare a competenţelor Camerelor în conformitate cu articolele 86 şi 116 în cazul în care acestea din urmă au fost dizolvate sau mandatul acestora a expirat şi cea de asigurare a exercitării competenţelor Camerelor legislative pe durata vacanţelor parlamentare. 


3. La expirarea mandatului sau în cazul dizolvării (Camerelor legislative), Deputăţiile Permanente vor continua să-şi exercite funcţiile până la constituirea noilor Camere legislative (Cortes Generales).


4. La întrunirea Camerelor, Deputăţia Permanentă va prezenta un raport asupra subiectelor examinate şi a deciziilor adoptate.


(Regulamentul Senatului, articolele 45-48)





� Senatul este format din 71 de membri, aleşi pentru un mandat de 4 ani, după cum urmează:


▪ prin sistemul reprezentării proporţionale cu scrutin de listă pentru un număr de 40 de mandate, alocate candidaţilor aleşi direct în circumscripţii plurinominale constituite pe criterii lingvistice (25 pentru Colegiul electoral flamand şi 15 pentru Colegiul electoral francez);


▪ 21 de senatori sunt desemnaţi de către Adunările Comunităţilor: 10 de către şi din cadrul Consiliului Comunităţii flamande; 10 de către Consiliul Comunităţii franceze; 1 de către şi din cadrul Consiliului Comunităţii germane;


▪ 10  senatori sunt numiţi astfel:  6 de către senatorii aleşi direct; 4 de către 21 de senatori desemnaţi de Comunităţi.


� Cristian Ionescu, Drept constituţional comparat, Editura C.H.Beck, Bucureşti, 2008, pag.100


� Neoficial, însă, aceştia pot forma un grup parlamentar care nu se bucură de recunoaştere şi care nu beneficiază de resursele financiare sau de altă natură acordate grupurilor partidelor politice parlamentare sau de sprijinul acordat de stat partidelor politice.


� În cadrul acestor dezbateri, are dreptul la cuvânt numai câte un reprezentant al fiecărui grup politic parlamentar. 

